ইন্দোরে অস্ট্রেলিয়ার মহিলা ক্রিকেটারদের শ্লীলতাহানি! গ্রেফতার যুবক

ওয়েব ডেস্ক: ভারতে বিশ্বকাপ খেলতে এসে শ্লীলতাহানির (Molestation) শিকার হলেন অস্ট্রেলিয়ার একাধিক মহিলা ক্রিকেটার (Australia’s Women Cricketers)। ইন্দোর (Indore) শহরে ঘটল এই নক্ক্যরজনক ঘটনা। বৃহস্পতিবার সকালে হোটেল থেকে স্থানীয় একটি ক্যাফের উদ্দেশে হাঁটতে বেরোলে দুই অস্ট্রেলিয়ান মহিলা ক্রিকেটারকে রাস্তায় হেনস্থা করা হয় বলে অভিযোগ। আর এই ঘটনার খবর ছড়িয়ে পড়তেই বিশ্বের দরবারে রীতিমতো মাথা হেঁট হল মহিলা ক্রিকেট বিশ্বকাপের আয়োজক দেশ ভারতের।

পুলিশ সূত্রে জানা গিয়েছে, ঘটনাটি ঘটেছে ইন্দোর শহরের খাজরানা রোড এলাকায়। হোটেল থেকে বেরিয়ে দুই ক্রিকেটার যখন রাস্তায় হাঁটছিলেন, তখন এক যুবক বাইকে এসে তাঁদের অনুসরণ করতে শুরু করে। পরে সে তাঁদের মধ্যে একজনকে অশালীনভাবে স্পর্শ করে দ্রুত পালিয়ে যায় বলে অভিযোগ সামনে এসেছে।

আরও পড়ুন: নিয়মরক্ষার ম্যাচে ভারতীয় বোলারদের দাপট দেখল অস্ট্রেলিয়া!

অস্ট্রেলিয়ান দলের সিকিউরিটি ম্যানেজার ড্যানি সিমন্স ঘটনাটির খবর পেয়ে অবিলম্বে স্থানীয় নিরাপত্তা আধিকারিকদের সঙ্গে যোগাযোগ করেন এবং পুলিশকে জানানো হয়। পরে সহকারী পুলিশ কমিশনার হিমানি মিশ্রা দুই ক্রিকেটারের বয়ান নেন ও মামলা দায়েরের নির্দেশ দেন। এমআইজি থানায় ভারতীয় ন্যায় সংহিতা (Bharatiya Nyaya Sanhita)-র ৭৪ ধারায় (জোরপূর্বক মহিলাদের শ্লীলতাহানি) এবং ৭৮ ধারায় (পিছু নেওয়া বা স্টকিং)-এর অধীনে এফআইআর দায়ের করা হয়।

পুলিশ জানিয়েছে, ঘটনাস্থলে উপস্থিত এক পথচারী অভিযুক্তের মোটরসাইকেলের নম্বর লিখে রাখেন। সেই সূত্রে অভিযুক্ত আকিল খানকে গ্রেফতার করা হয়েছে। তাঁর বিরুদ্ধে আগেও একাধিক অপরাধমূলক মামলা রয়েছে বলে জানা গিয়েছে। ঘটনার পর থেকে অস্ট্রেলিয়ান মহিলা ক্রিকেটারদের নিরাপত্তা আরও জোরদার করা হয়েছে।