মহিলাকে মারধর, চুল কেটে নেওয়ার অভিযোগ! গ্রেফতার তিন

গাইঘাটা : চাঞ্চল্যকর ঘটনা গাইঘাটায় (Gaighata)। এক মহিলা ও তাঁর মাকে বেধরক মারধরের অভিযোগ উঠল এলাকার বেশ কয়েকজন মহিলার বিরুদ্ধে। এমনকি তাঁদের চুল কেটে দেওয়া হয় বলেও অভিযোগ। এই ঘটনায় ইতিমধ্যে পুলিশে (Police) দায়ের হয়েছে মামলা। প্রশ্ন হচ্ছে কেন এমন ঘটনা ঘটল?

সূত্রের খবর, মাসখানের আগে এক নাবালিকাকে শ্লীলতাহানির (Harassment) অভিযোগ উঠেছিল বেশ কয়েকজনের বিরুদ্ধে। সেই ঘটনায় পুলিশে অভিযোগ দায়ের করেছিলেন নির্যাতিতার মা। কিন্তু অভিযোগ দায়ের পর তাঁদেরকে ভয় দেখানো হচ্ছিল বলে খবর। এমনকি মামলা যাতে তুলে নেওয়া হয় তাঁর জন্যও চাপ দেওয়া হচ্ছিল। জানা গিয়েছে, সেই মামলা তোলেননি নির্যাতিতার মা।

আরও খবর : ‘আমাদের কাছে এখন লক্ষ্য হল এসএসসি’, জানালেন ব্রাত্য বসু

অভিযোগ, এর পরেই এদিন সকালে এলাকার কয়েক জন মহিলা মিলে অভিযোগকারীর বাড়িতে হামলা চালায়। নাবালিকা ও তাঁর মেয়েকে বাড়ি থেকে বের করে এনে বেধরক মারধর করা হয়। এমনকি তাঁদের চুল কেটে নেওয়া হয় বলেও অভিযোগ। এই ঘটনায় ওই নাবালিকার মা আঘাত পেয়েছেন বলে খবর। এই ঘটনায় ব্যাপক চাঞ্চল্য ছড়িয়েছে এলাকায়।

ঘটনার পরেই পুলিশের দারস্থ হয়েছেন নির্যাতিতা। গাইঘাটা (Gaighata) থানায় অভিযোগ দায়ের করেছেন তিনি। তার পরেই এই ঘটনার তদন্তে নামে পুলিশ। পুলিশ সূত্রে খবর, নির্যাতিতার অভিযোগের ভিত্তিতে তিন অভিযুক্তকে গ্রেফতার করা হয়েছে। পাশাপাশি পুলিশ নির্যাতিতার অভিযোগও খতিয়ে দেখছে বলে সূত্রের খবর। অন্যদিকে এই ঘটনায় অভিযুক্তদের শাস্তির দাবি জানিয়েছেন ওই মহিলা।